**БИЛТЕН БРОЈ 4 (СРП)**

**УСВОЈЕН РЕБАЛАНС**

**ИЗМЈЕНАMA И ДОПУНАМА ЗАКОНА О БУЏЕТУ ДО БРЖЕ РЕАЛИЗАЦИЈЕ КАПИТАЛНИХ ПРОЈЕКАТА**

**ШКОЛЕ ПОСТАЈУ ПРАВНА ЛИЦА**

**СКУПШТИНА УВЕЛА РЕГИСТАР ДОНАЦИЈА**

**НИЈЕ ПОДРЖАНА ИНИЦИЈАТИВА ЗА СМЈЕНУ ГРАДОНАЧЕЛНИКА**

**ИНТЕРВЈУ: ЗОРИЦА ГАВРИЋ И ЕСЕД ОМЕРОВИЋ**

**САДРЖАЈ**

**УВОД**

**1. ОМОГУЋЕНО ПОВЕЋАЊЕ ПЛАТА ЗАПОСЛЕНИМА У ОРГАНИМА ЈАВНЕ УПРАВЕ**

**2. ШКОЛЕ ПОСТАЈУ ПРАВНА ЛИЦА**

**3. ИЗМЈЕНАMA И ДОПУНАМА ЗАКОНА О БУЏЕТУ ДО БРЖЕ РЕАЛИЗАЦИЈЕ КАПИТАЛНИХ ПРОЈЕКАТА**

**4. УСВОЈЕН РЕБАЛАНС**

**5. УСВОЈЕН ИЗВЈЕШТАЈ О ИЗВРШЕЊУ БУЏЕТА БРЧКО ДИСТРИКТА ЗА ПЕРИОД ОД 1. ЈАНУАРА ДО 31. ДЕЦЕМБРА 2022. ГОДИНЕ**

**6. НИЈЕ ПОДРЖАНА ИНИЦИЈАТИВА ЗА СМЈЕНУ ГРАДОНАЧЕЛНИКА**

**7. СКУПШТИНА УВЕЛА РЕГИСТАР ДОНАЦИЈА**

 **8. ИНТЕРВЈУ: ЗОРИЦА ГАВРИЋ И ЕСЕД ОМЕРОВИЋ**

 **9. ПРЕДСЈЕДНИК ПОСЈЕТИО „НОЋНИ БАЗАР“**

**10. ОБИЉЕЖЕН ДАН УСТАНКА НАРОДА И НАРОДНОСТИ БиХ У ДРУГОМ СВЈЕТСКОМ РАТУ**

**11. ОТВОРЕНА КАНЦЕЛАРИЈА ТУРИСТИЧКЕ ОРГАНИЗАЦИЈЕ**

**12. 140 ГОДИНА ТРГОВАЧКЕ ШКОЛЕ У БРЧКОМ**

**13. ЧЕСТИТКА ПРЕДСЈЕДНИКА И ПОТПРЕДСЈЕДНИКА СКУПШТИНЕ ПОВОДОМ ПОЧЕТКА ШКОЛСКЕ ГОДИНЕ**

**УВОД**

Поштовани читаоче,

Пред тобом је четврти број Билтена Скупштине Брчко дистрикта БиХ. У овом броју сумиран је рад Скупштине за период од јула до септембра 2023. године у којем је Скупштина одржала четири редовне сједнице и једну ванредну на којој је разматрана, друга по реду, иницијатива за смјену актуелног градоначелника, а која, овај пут, није добила подршку скупштинске већине. Скупштина је почетком септембра усвојила ребаланс буџета, те су донесене измјене и допуне закона о платама, образовању и буџету. Стручна служба је и у овом тромјесечном периоду увела новину у свом раду, односно Регистар донација који је доступан на веб-страници Скупштине.

Од овог броја представљаћемо и запослене у Стручној служби Скупштине. За почетак доносимо интервју са референтом за пленарна засједања Зорицом Гаврић и стручним савјетником за нормативне послове и уређење Службеног гласника Брчко дистрикта БиХ Еседом Омеровићем.

 С поштовањем

 Маја Ковачевић Гудељ, уредник Билтена

**ОМОГУЋЕНО ПОВЕЋАЊЕ ПЛАТА ЗАПОСЛЕНИМА У ОРГАНИМА ЈАВНЕ УПРАВЕ**

*Филиповић: „Овим измјенама је обезбијеђено повећање плата како је договорено споразумом између Владе и Синдиката Брчко дистрикта.“*

Скупштина Брчко дистрикта БиХ одржала је 47. редовно засједање на којем је у другом читању усвојила измјене и допуне закона о платама и накнадама запослених у органима јавне управе и институцијама Дистрикта, Полицији, правосуђу, и закона о платама и накнадама корисника буџетских средстава у Скупштини, Изборној комисији и Канцеларији за ревизију јавне управе и институција у Брчко дистрикту.

Потпредсједник Скупштине Иво Филиповић рекао је да ће се овим измјенама обезбиједити повећање плата како је договорено споразумом између Владе и Синдиката Брчко дистрикта.

 Филиповић је напоменуо да ће прво повећање плата од пет одсто бити оперативно одмах након усвајања ребаланса, док ће друго бити почетком наредне године, те да су измјенама закона дефинисане и накнаде за трошкове путовања до посла.

 У првом читању усвојене су измјене Закона о државној служби којим се службеницима и намјештеницима омогућује да буду кандидовани на одређене јавне функције у институцијама и правним лицима која је основао Дистрикт, као и у институцијама на свим нивоима власти у ентитетима и на нивоу БиХ.

Предсједавајући Комисије за буџет Срђан Блажић рекао је да се на овај начин Закон о државној служби усклађује са Законом о раду Брчко дистрикта БиХ.

У првом читању усвојене су и измјене Закона о јавно-приватном партнерству. Замјеник градоначелника Брчко дистрикта Анто Домић рекао је да је овим измјенама прецизиран поступак спровођења јавно-приватног партнерства јер се више не врши по Закону о јавним набавкама БиХ.

Домић је рекао да измјене Закона о јавно-приватном партнерству у Брчко дистрикту омогућују ангажовање консултаната и да се дјелатности које немају елементе јавно-приватног партнерства неће моћи реализовати по овом закону.

На 47. редовном засједању Скупштина је усвојила закључак за бесплатне карте за паркирање возила за труднице и породиље, a разматрана је и иницијатива за повећање износа додатка за туђу његу и помоћ незапосленим лицима обољелим од малигних обољења.

**ШКОЛЕ ПОСТАЈУ ПРАВНА ЛИЦА**

Скупштина Брчко дистрикта је на 50. редовном засједању, у другом читању, усвојила измјене Закона о предшколском васпитању и образовању, као и измјене Закона о образовању у основним и средњим школама у Дистрикту.

Предсједник Скупштине Синиша Милић рекао је да су се овим измјенама створиле законске претпоставке да школске установе у дистрикту Брчко могу бити правна лица.

„То ће сигурно учинити квалитетнијим како припрему тако и сам наставни процес“, рекао је предсједник Милић.

Посланик Синиша Голић, говорећи испред групе посланика који су предлагачи ових измјена закона, истакао је да су измјене у складу са Oквирним законом о образовању на нивоу БиХ, те да ће сада и у Дистрикту управљачку одговорност за функционисање школа као јавних установа преузети школски одбори.

Сљедећи корак је, каже Голић, израда елабората оправданости оснивања средњих школа. Према његовим ријечима, постоји идеја да се садашња Пољопривредна и медицинска школа раздвоји на двије и да се оснују медицинска школа и пољопривредно-прехрамбена школа.

„И предшколска установа ће се формирати као посебно правно лице. Створени су услови да се и музичка школа формира као посебна јавна установа при чему је идеја надлежног одјељења да се поред основне музичке добије и средња музичка школа. Надамо се да ће то све бити спремно како би у наредној школској години школске установе могле самостално да функционишу као јавне“, рекао је Голић.

У другом читању усвојене су и измјене Закона о правним лицима која оснива Дистрикт.

Усвојена је Одлука о начину употребе лаког личног електричног возила на подручју Дистрикта.

Потпредсједник Скупштине Иво Филиповић рекао је да је циљ доношења ове одлуке повећање безбједности пјешака и оних који користе ова возила као средство превоза те да ће се о томе још разматрати и ићи и до законских рјешења.

Усвојен је Извјештај о извршењу буџета Дистрикта за период од 1. јануара до 30 јуна 2023. године.

**ИЗМЈЕНАМА И ДОПУНАМА ЗАКОНА О БУЏЕТУ ДО БРЖЕ РЕАЛИЗАЦИЈЕ КАПИТАЛНИХ ПРОЈЕКТА**

*Милић: „Измјенама Закона о буџету и Закона о јавно-приватном партнерству биће омогућена бржа реализација капиталних пројеката.“*

*Лукић: „Измјене Закона о буџету усвојене уз девет амандмана.“*

Скупштина Брчко дистрикта БиХ је на 48. редовној сједници усвојила, у другом читању, измјене и допуне Закона о буџету и Закона о извршењу буџета Дистрикта за 2023. годину.

У другом читању усвојене су и измјене Закона о платама и другим накнадама правобраниоца и замјеника правобраниоца у Правобранилаштву Дистрикта, измјене Закона о јавно-приватном партнерству и Закона о државној служби у органима јавне управе.

Предсједник Скупштине Брчко дистрикта БиХ Синиша Милић рекао је да ће измјенама Закона о буџету и Закона о јавно-приватном партнерству бити омогућена бржа реализација капиталних пројеката.

Предсједавајући Законодавне комисије Љубиша Лукић рекао је да су измјене Закона о буџету усвојене уз девет амандмана од којих је већина техничке природе, осим посљедњег који је омогућио пројектима за које су обезбијеђена средства у буџету, а још немају грађевинску дозволу, да уђу у предимплементациону фазу у којој ће остати до реализације.

У Закону о платама правобраниоца и замјеника правобраниоца, каже Лукић, била је једна измјена, која се односи на то да се корекција плата врши тек онда када просјечна плата у Дистрикту достигне ниво од 1 600 КМ, а не 1 200 КМ како је то било у основном закону.

У првом читању усвојене су измјене Закона о предшколском васпитању и образовању и Закона о образовању у основним и средњим школама Дистрикта, те измјене Закона о правним лицима која оснива Дистрикт којим ће бити омогућено да се средње школе у Дистрикту конституишу као установе, односно посебна правна лица.

Дата је сагласност на измјену Финансијског плана Завода за запошљавање Дистрикта за 2023. годину. Директор Завода Тамара Дувњак Митровић рекла је да ће се овом измјеном Програму за самозапошљавање у пољопривреди на већ издвојених 500 000 КМ за ове намјене додати још 81 200 КМ неутрошених средстава из прошлогодишњег Програма за ове намјене.

Она је навела да ће апликант моћи да добије максимално 22 000 КМ.

**УСВОЈЕН РЕБАЛАНС**

На 49. редовној сједници Скупштина Брчко дистрикта БиХ усвојила је Предлог ребаланса буџета Дистрикта у износу од 40 576 539,85 КМ чиме је укупан буџет Дистрикта за 2023. годину повећан на 322 930 300,64 КМ.

Предсједник Скупштине Синиша Милић рекао је да су ребалансом обезбијеђена средства за реализацију низа инфраструктурних пројеката, те повећање плата запосленим у јавном сектору. Он је напоменуо да је то дио обавеза преузетих у договору са Синдикатом Дистрикта у вези с повећањем плата запослених у јавној управи.

„Обезбијеђена су средства за једнократну новчану помоћ запосленима у јавној управи чија плата је мања од 1.200 КМ“, рекао је предсједник Милић.

Предсједавајући скупштинске Комисије за буџет Срђан Блажић рекао је да је ребаланс усвојен уз четири амандмана Комисије у којима су садржани захтјеви грађана те да су средства у ребалансу обезбијеђена прерасподјелом постојећег новца у буџету Дистрикта за 2023. годину.

Он је додао да су ребалансом обезбијеђена два и по милиона КМ за накнаду штете сточарима настале усљед афричке куге свиња, 100 000 КМ за потребе удружења пензионера, као и средства за субвенцију трошкова електричне енергије, субвенцију Развојно-гарантном фонду и за подстицаје у пољопривреди.

На 49. редовном засједању посланици су усвојили дванаест одлука о утврђивању јавног интереса ради реализације капиталних пројеката.

На овом редовном засједању заклетву је положила новоименовани ревизор за финансијску ревизију у Дистрикту Ведрана Остојић.

**УСВОЈЕН ИЗВЈЕШТАЈ О ИЗВРШЕЊУ БУЏЕТА БРЧКО ДИСТРИКТА ЗА ПЕРИОД ОД 1. ЈАНУАРА ДО 31. ДЕЦЕМБРА 2022. ГОДИНЕ**

Скупштина је на 48. редовном засједању усвојила Извјештај о извршењу буџета Брчко дистрикта БиХ за фискалну 2022. годину.

Директор Трезора Брчко дистрикта БиХ Невреса Хасанџиковић подсјетила је да је буџет Брчко дистрикта БиХ за 2022. годину у износу од 239.163.267 КМ усвојен у законском року, на ванредној сједници Скупштине, 15. децембра 2021. године, да су након тога услиједила два ребаланса због чега је укупан буџет Дистрикта повећан те је са уравнотеженим приходима и примицима износио 304.346.102 КМ.

Хасанџиковићева је рекла да су планирани приходи у 2022. години износили 248.885.029 КМ, да су реализовани у износу од 269.641.492 КМ, што је за 8,34 одсто више у односу на годишњи план, а 14,02 одсто више у односу на 2021. годину.

У структури прихода, каже Хасанџиковићева, најзначајније мјесто припада индиректним порезима који у укупном приходу учествују са 83,92 одсто, ту су затим директни порези са учешћем од 11,42 одсто, те непорески приходи са 4,58 одсто и текуће донације и трансфери са 0,08 одсто.

„Што се тиче прихода од пореза исти су планирани у износу од 235.000.000 КМ, а наплаћени су у износу од 257.061.517 КМ. То је за 9,39 одсто више у односу на годишњи план, односно 14,66 одсто више у односу на 2021. годину“, навела је Хасанџиковићева.

Она је додала да су индиректни порези у оквиру групе пореских прихода планирани у износу од 206.000.000 КМ и да су наплаћени у износу од 226.273.475 КМ, што је за 9,84 одсто више у односу на годишњи план, односно за 14,94 одсто више у односу на 2021. годину.

Хасанџиковићева је рекла да су директни порези планирани у износу од 29.000.000 КМ, а да су реализовани у износу од 30.788.041 КМ, што је за 6,17 одсто више у односу на план прихода, а 12,65 одсто више у односу на 2021. годину.

Према наведеном извјештају непорески приходи планирани су у износу од 13.651.824 КМ, остварени су у износу од 12.035.895 КМ, односно 90,51 одсто више у односу на план.

Расходи су, каже Хасанџиковићева, били уравнотежени са приходима и износили су 304.346.102 КМ, док су извршени у износу од 234.573.630 КМ или за 77,07 одсто.

„Овај проценат укључује остварење и текућег и капиталног буџета. Кад се ради о текућем буџету он је планиран у износу од 245.609.775 КМ, а реализован је у износу од 228.830.655 КМ или 92,79 одсто. Кад се ради о капиталном буџету његово извршење је спорије. Планиран је у износу од 57.736.327 КМ, а реализован у износу од 5.742.975 КМ или 9,82 одсто од планираног буџета“, истакла је Хасанџиковићева.

Она је подсјетила да се у 2022. години реализовао и капитални буџет из 2021. и 2020. године.

„Уколико посматрамо трогодишњи период реализације планирања капиталног буџета за период 2020, 2021. и 2022. година онда је план капиталног буџета за овај период износио 122.564.627 КМ. Реализовано је 37.000.000 КМ те су расположива средства на дан 31. 12. 2022. године износила 85.534.298,31 КМ. Што се тиче процента реализације трогодишњег капиталног буџета он је 30,21 одсто. Треба предузети мјере ради боље реализације капиталног буџета“, закључила је Хасанџиковићева.

У 2022. години средства резерви планирана су у износу од 1.338.591, 81 КМ од чега је утрошено 540.271,10 КМ.

Наведени расход односи се на набавку медицинског материјала, вакцина из ковакс програма у износу од 36.199, 94 КМ, тестова за корону у износу од 214.071 КМ, затим помоћ херцеговачком региону од 100.000 КМ за санацију штета насталих земљотресом.

Дио тог новца у износу од по 50.000 КМ дониран је и општинама Љубиње и Челић у сврху помоћи у санацији штета узрокованих земљотресом и поплавама, док је брчанском Црвеном крсту донирано 90.000 КМ.

**НИЈЕ ПОДРЖАНА ИНИЦИЈАТИВА ЗА СМЈЕНУ ГРАДОНАЧЕЛНИКА**

Скупштина Брчко дистрикта БиХ на 15. ванредној сједници није подржала иницијативу седам бошњачких посланика да се Зијад Нишић разријеши дужности градоначелника.

Против ове иницијативе било је пет посланика, шеснаест их је било уздржано, док је за смјену актуелног градоначелника гласало осам посланика.

**СКУПШТИНА УВЕЛА РЕГИСТАР ДОНАЦИЈА**

Након што је уведен софтверски модул електронског гласања и први информациони систем електронског парламента у БиХ,  Стручна служба  Скупштине Брчко дистрикта је сада самостално имплементирала веб-апликацију регистра донација удружењима грађана, спортским колективима и вјерским заједницама с подручја Дистрикта. Регистар је доступан на интернет-страници Скупштине.

Предсједник Скупштине Брчко дистрикта БиХ Синиша Милић рекао је да су предности овог регистра вишеструке те да апликација омогућава транспарентност у погледу трошења јавних средстава.

„Грађани имају приступ информацијама о томе како се средства користе и могу провјерити је ли новац исправно утрошен. Регистар подстиче одговорност организација које примају средства. Када су финансијске трансакције јавно доступне, удружења су склонија одговорном коришћењу новца и придржавању финансијских правила. И на крају, регистар омогућава грађанима да на основу тих информација донесу одлуке о подржавању одређених организација или донирању новца“, рекао је предсједник Милић.

Он је навео да је регистар програмирао администратор за информационе технологије у Стручној служби Скупштине, по струци дипломирани инжењер електротехнике Стефан Марјановић.

Марјановић је рекао да је регистар веб-апликација која прати новчани ток донација Скупштине удружењима грађана, спортским колективима и вјерским заједницама, као и правдање утрошка тих средстава од стране корисника за три годинe.

 „До сада је у регистар унесено 312 извјештаја о утрошку донираних буџетских средстава за 2022. и 2021. годину, које је поднијело деведесет пет удружења грађана, спортских колектива и вјерских заједница. Подаци се уносе и даље, континуирано, како нам пристигну извјештаји. Унијећемо и податке за 2019. годину“, навео је Марјановић.

Марјановић је додао да Стручна служба Скупштине ради на новим веб- апликацијама које ће олакшати и модернизовати све пословне процесе који се одвијају унутар Скупштине.

**ИНТЕРВЈУ**

**ЗОРИЦА ГАВРИЋ И ЕСЕД ОМЕРОВИЋ**

 *„За продуктиван рад најважнија је добра радна атмосфера!“*

Разговарала: Маја Ковачевић Гудељ

**Зорица Гаврић** је референт за пленарна засједања, и на овим пословима ради од 1998. године. Првих радних дана у Стручној служби радо се сјећа. Каже да је имала тридесет три године када се запослила, а посао је учила од старије колегинице Мице Михајловић, која је јој и била ментор.

„Она ми је била не само ментор и колегиница, већ и пријатељ, а често сам у њој видјела и мајку. Мица је имала богато радно искуство и она је била професионалац у свом послу. У посао ме је увела до најситнијих детаља. Била је добар и радник и човјек. И данас се дружимо, обилазимо једна другу и присјећамо тих радних дана које смо провеле заједно, често се смијући нашим анегдотама. Тако су ми посланици знали доставити неко питање за сједницу које сами нису ни написали, па када им скренем пажњу на нејасноће онда одустану од тог питања“, прича Зорица са осмијехом на лицу.

Признаје да је имала велику трему када је први пут требало да сједи на сједници Скупштине и води записник. Велику подршку добила је од колегинице Мице, но, каже подршка није изостала ни од осталих колега, али и тадашњег руководства Скупштине. Мало-помало и посао је савладан без проблема. Суочавање са страхом заправо је једини начин да се страх савлада и побиједи, каже Зорица.

„Захваљујући одличној обуци мог ментора Мице, тај први записник је добро урађен, као и сваки наредни. У то вријеме је било много теже, јер су сједнице почињале касно, у 14 часова и трајале би до 22 часа, некад и до 23 часа, а настављале би се одмах сљедећег дана. Све то захтијевало је цјелодневну концентрацију и посвећеност послу. Записници су били дужи, било је више предлога, закључака. Данас је много лакше, јер имамо и то електронско пословање, с тим што се записници и даље пишу ручно“, присјећа се Зорица.

Осим вођења записника, Зорица ради на изради позива за сједнице, на комплетирању и достављању посланицима радног материјала за сједнице Скупштине и сједнице посланичких клубова у Скупштини, води евиденцију посланичких питања и просљеђује их у надлежност Владиних одјељења и институција Брчко дистрикта, ради и на пословима архивирања књиге записника, и тонских снимака сједнице те води регистар прописа Скупштине и индексе аката, те акте које је донијела Скупштина доставља Влади и институцијама Дистрикта.

„Послије завршене сједнице Скупштине када се лекторишу и доставе сви акти онда се приступа архивирању сједница Скупштине у за то намијењеном простору. Документацију насталу у периоду од 2000. до 2012. године преузео је Архив Брчко дистрикта. Сва документација обиљежена је по сједницама Скупштине. Прва, Прелазна скупштина одржала је 100 сједница. Архивирање докумената и даље се ради само ручно“, напомиње Зорица.

Године рада у Стручној служби броји по мандатима Скупштине, а ово јој је пети. До одласка у пенизију Зорици је остало да ради још у два и по мандата.

Не жали се на сарадњу с посланицима и колегама. Каже да је та сарадња била коректна свих ових година, те се нада да ће тако и остати до краја њеног радног вијека. Зорица протеклих петнаест година канцеларију дијели с колегом Еседом Омеровићем.

„Он је дошао након што је моја колегиница Мица пензионисана. Наши послови су уско везани те је сарадња неопходна. А без добрих колегијалних односа ни посао неће бити лак. Код нас то није случај. Послови се обављају без притиска и са разумијевањем, и на вријеме, уз по коју шалу, и одмах све је лакше“, истиче Зорица.

 Њен колега **Есед Омеровић** смије се, сјећајући се анегдоте с почетка радне каријере на пословима стручног савјетника за нормативне послове и уређивање Службеног гласника Брчко дистрикта БиХ.

Каже, једном је грешком међу гомилу аката које је однио предсједнику на потпис ставио и онај који није усвојен. Остао је збуњен када му је акт враћен непотписан, те је поново отишао код предсједника, и овај пут били су збуњени обојица. Срећом, каже, предсједник је брзо реаговао и скренуо ми пажњу да акт није усвојен те смо га прослиједили на усвајање и тек онда на потписивање. Данима смо се томе смијали, прича нам кроз смијех Есед.

Посао му је, признаје, занимљив јер остварује сарадњу са различитим институцијама како у Дистрикту тако и широм БиХ.

„С друге стране овај посао је и захтјеван из разлога што се ради о великој количини аката који долазе и који захтијевају уређивање, припрему, утврђивање садржаја сваког издања и коначно упућивање извршиоцу услуга ради штампања тако утврђеног садржаја Службеног гласника“, истиче Есед.

Еседов посао састоји се из два дијела. Први је нормативни дио и везан је за припрему и рад сједнице Скупштине што подразумијева припрему аката који се усвајају на сједницама.

„Након коначног усвајања имамо техничку обраду тих аката, односно лекторисање и након тога се објављују у Службеном гласнику што чини други дио мог посла. Поред аката које је донијела Скупштина, у Службеном гласнику објављују се и акти других институција у Дистрикту и БиХ. Акти Скупштине, као и Службени гласник објављују се и на веб-страници Скупштине“, појаснио је Есед.

Он је додао да Службеном гласнику могу приступити само претплатници те да претплатник може бити свако физичко и правно лице, док се претплата плаћа на годишњем нивоу.

„Прије дванаест година увели смо електронско издање Службеног гласника. Постоји тенденција повећања броја претплатника за електронско издање чиме се смањује тираж штампаних примјерака. Ко хоће да се претплати пошаље наруџбеницу Сектору за финансије. Може се претплатити како за штампану верзију Службеног гласника, тако и за електронску или за обје и у том случају има попуст“, истиче Есед.

Есед и Зорица поручују да је за продуктиван рад најважнија добра радна атмосфера те да су добри међуљудски односи кључ успјеха у сваком послу.

**ПРЕДСЈЕДНИК ПОСЈЕТИО „НОЋНИ БАЗАР“**

Предсједник Скупштине Брчко дистрикта БиХ Синиша Милић посјетио је синоћ на Тргу младих „Ноћни базар“, привредно-туристичку манифестацију на којој је двадесет пет малих предузетника из нашега града и околних општина представило своје производе.

Предсједник је обишао излагаче и с њима разговарао о могућностима које Дистрикт пружа за развој малог предузетништва.

„Важно је да стварамо такав амбијент да људи могу да живе од свог рада. Нашим суграђанима пружамо прилику да допуне кућни буџет и кроз организацију оваквих и сличних манифестација“, рекао је Милић.

Подсјетио је да Дистрикт већ неколико година помаже развој малог предузетништва кроз програме самозапошљавања у привреди и пољопривреди како би се дала шанса незапосленим лицима са добром пословном идејом да се окушају у тим гранама.

Саво Лукић, координатор Воћног клуба Брчко, у чијој организацији је одржан „Ноћни базар“, рекао је да је циљ манифестације да се мали предузетници својом понудом представе купцима, али и да подстакне људе који се из хобија баве неком врстом кућне радиности, да покрену властити посао.

**ОБИЉЕЖЕН ДАН УСТАНКА НАРОДА И НАРОДНОСТИ БиХ У ДРУГОМ СВЈЕТСКОМ РАТУ**

*Милић: „Потребно његовати слободарску традицију наших народа из Другог свјетског рата.“*

Поводом обиљежавања осамдесет двије године од устанка народа и народности БиХ у Другом свјетском рату предсједник Скупштине Брчко дистрикта Синиша Милић положио је вијенац на партизанском спомен-гробљу гдје је потом присуствовао програму обиљежавања Дана устанка – 27. јула.

Обраћајући се присутнима, предсједник Милић је рекао да је сигуран да је принцип заједништва, као што је био тада, неопходан и данас те да је потребно његовати слободарску традицију наших народа из Другог свјетског рата.

„Треба да његујемо принцип да данас сами одлучујемо о својој судбини. Мислим да је то врховни принцип и у односима међу државама, а и по питању организације и функционисања власти на простору сваке државе појединачно“, поручио је Милић.

Предсједник СУБНОР-а Брчко Јанко Вуковић рекао је новинарима да је на партизанском спомен-гробљу, на којем се налази седамнаест биста народних хероја, сахрањено 437 бораца НОБ-а.

Он је подсјетио да је 27. јула 1941. године устанак подигнут у БиХ и Хрватској, те да је Србија прва подигла устанак 7. јула, а шест дана послије и Црна Гора.

„У Македонији и Словенији устанци су покренути нешто касније. Одлука о подизању устанака у свим мјестима на простору бивше Југославије донесена је након састанка Централног комитета Комунистичке партије Југославије 4. јула. Тих дана водиле су се тешке борбе. Њемачки окупатор је био далеко моћнији и бројнији, али наши борци показали су да су били народни хероји од самог почетка. Равноправно су се борили против непријатеља и из тих борби су излазили као побједници“, рекао је Вуковић.

Потпредсједник СУБНОР-а Србије и предсједник СУБНОР-а АП Војводина Јово Барошчевић рекао је да су тог 27. јула народи са ових простора рекли „не“ фашизму због чега тај датум јесте најзначајнији у историји.

Сви народи, каже Барошчевић, тада су узели пушке у руке и кренули у борбу против непријатеља до самог ослобођења.

„Заједно са борцима из Брчког, посебно јединице Војвођанске бригаде су долазиле и водиле борбе по свим овим мјестима до коначне побједе. Све те јединице дале су максимум и око пет, шест стотина њих је овдје оставило животе за слободу. Зато ћемо увијек долазити овдје и цијенити оне који су донијели слободу“, истакао је Барошчевић.

Млађим генерацијама је поручио да и они исто цијене слободу и своје претке и да ту слободу чувају те да се залажу да она трајно остане.

Обиљежавању Дана устанка народа и народности у антифашистичкој борби у Другом свјетском рату у Брчком присуствовали су представници власти Дистрикта, неколико политичких партија и грађани, те тридесет пет делегација СУБНОР-а из Брчког, Републике Српске, Федерације БиХ, Србије и Хрватске.

**ОТВОРЕНА КАНЦЕЛАРИЈА ТУРИСТИЧКЕ ОРГАНИЗАЦИЈЕ**

Данас, на Свјетски дан туризма, у Брчком је на Тргу младих свечано отворена канцеларија Туристичке организације Брчко дистрикта БиХ.

Предсједник Скупштине Брчко дистрикта Синиша Милић, који је присуствовао отварању, рекао је да ће се ићи на измјену Закона о туризму да би се боравишна такса преусмјерила на финансирање Туристичке организације како би се унаприједиле њене активности.

Милић је истакао да се на овом плану може још много тога урадити те да у том погледу Економски факултет Брчко ради на увођењу новог смјера из области менаџмента у туризму.

„Сигурно је да је туризам неискоришћена привредна грана када је у питању дистрикт Брчко. Имамо одређене туристичке потенцијале. Ово је сада стварање организационих претпоставки да се ти потенцијали искористе“, рекао је Милић у изјави новинарима.

Вршилац дужности директора Туристичке организације Брчко дистрикта Милош Станкић рекао је да је у току израда веб-странице Туристичке организације која ће јавности бити доступна за мјесец дана.

„Ту ћемо да објединимо све садржаје, све манифестације, ресторане, хотеле који се налазе у нашем граду“, рекао је Станкић.

Он је најавио и израду стратегије развоја туризма Брчко дистрикта те семинар у децембру за локално становништво ради унапређивања његовог знања о развоју туризма и креирања концептуалног туристичког садржаја на подручју Дистрикта.

Члан Управног одбора Туристичке организације Брчко дистрикта Александар Ђурић напоменуо је да ће канцеларија бити доступна свим грађанима Дистрикта и туристима те да ће се у њој моћи добити информације о туристичкој понуди Дистрикта, водичима и осталим активностима ове организације.

Ђурић је напоменуо да је након епидемије вируса корона забиљежен раст броја посјета Дистрикту за 10 до 12 одсто те да у просјеку годишње буде између 15 и 25 хиљада посјета и да доминирају туристи из Србије, Хрватске и Словеније.

Туристичка организација Брчко дистрикта БиХ формирана је почетком јануара ове године с циљем да ради на развоју и унапређивању туристичке понуде у овој локалној заједници, али и да настави активности које је до тада обављала Служба за туризма Владе Брчко дистрикта БиХ.

**140 ГОДИНА ТРГОВАЧКЕ ШКОЛЕ У БРЧКОМ**

Предсједник Скупштине Брчко дистрикта БиХ Синиша Милић рекао је поводом обиљежавања 140 година од формирања Трговачке школе у Брчком да је то период развоја економске мисли на овом простору.

Милић је поручио да је знање само један сегмент васпитања те да сви заједно морају учинити много више да дјеца која излазе из образовног система, прије свега, буду добри људи јер, истиче, није небитно у којем правцу ће дјеца своја знања употребљавати.

Милић који је присуствовао централној свечаности поводом јубилеја у организацији Економске школе рекао је да је ово изазовни период.

„Кроз измјене закона кренуло се у озбиљну реформу која подразумијева да школе у дистрикту Брчко постану правна лица. То значи да би се цијели систем управљања требао вратити школама. Мислим да је то искорак који ће сигурно омогућити боље функционисање школског система код нас па тако и Економске школе. Честитам овај јубилеј свим запосленим у Економској школи, ђацима и свима нама“, рекао је Милић новинарима уочи почетка свечаног обиљежавања 140 година Трговачке школе у Брчком.

Градоначелник Брчког Зијад Нишић рекао је да је Економска школа бренд града, да су знања, вјештине и искуства који су произведени у тој школи обликовали град и учинили га привредним, економским и трговачким, али и културним центром у региону.

„Знање је капитал с највећом каматном стопом и ова школа је била темељ развоја ове локалне заједнице“, рекао је Нишић.

Директор Економске школе у Брчком Зора Пајкановић подсјетила је да је Трговачка школа била прва стручна школа у Брчком, а друга у БиХ, да је прва генерација имала десетак ђака те да су касније, из ње, основане Економска школа и Угоститељска школа.

Пајкановићева је напоменула да је Трговачка школа била смјештена у згради у којој се данас налази Четврта основна школа и да је земљиште за изградњу зграде Трговачке школе поклонила Српска православна црква.

„Историја школе била је врло бурна. Премјештала се из зграде у зграду. Зграда у којој је данас смјештена Економска школа изграђена је средином прошлог вијека. Рачунамо да је као Економска школа почела да ради 1923. године и зато говоримо о 100 година економског образовања у Брчком и увијек наглашавамо да је из Економске школе прво произашла Виша економска школа, а касније и Економски факултет“, рекла је Пајкановићева.

Она је истакла да Економску школу ове школске године похађа мање ђака него ранијих година, и да их има 650.

„Ранијих година било је око 700 ђака. У првом разреду имамо осам смјерова, у старијим разредима имамо још смјерова, тако да укупно имамо око дванаест смјерова сваке године. Настојимо да уводимо нове смјерове. Ове године увели смо смјер финансијски техничар. Када видимо да постоји интерес ђака за одређени смјер ми то и вратимо уколико је смјер укинут. Прилагођавамо се тржишту“, рекла је Пајкановићева.

Економска школа ове године, осим 140 година Трговачке школе обиљежава и 100 година Економске школе и педесет пет година Угоститељске школе.

 Јубилеје је обиљежила тродневним активностима које су завршене свечаним програмом.

**ЧЕСТИТКА ПРЕДСЈЕДНИКА И ПОТПРЕДСЈЕДНИКА СКУПШТИНЕ ПОВОДОМ ПОЧЕТКА ШКОЛСКЕ ГОДИНЕ**

Свим ђацима и запосленима у образовању желимо срећан и успјешан почетак нове школске године.

Драги ђаци, нека вам стицање знања не буде мучно већ забавно и изазовно, а ви будите истрајни и упорни у савладавању градива које је пред вама, јер само тако резултати неће изостати и успјех ће бити загарантован.

Вашим учитељима, наставницима и професорима, као и родитељима, желимо да имају стрпљења и разумијевања у подучавању, те да сваком ђаку буду инспирација и мотив за учење.

Не заборавите да су, поред оних из школских књига, итекако важне и лекције о пријатељству, хуманости, људскости.

**Потпредсједник Скупштине Предсједник Скупштине**

**Иво Филиповић Синиша Милић**